Jeg regner derfor med at Ketil Trædal Thorsen i Snøhetta igjen viser seg som en løsningsorientert mann, og etter å ha tenkt seg om, i ytringsfrihetens navn vil tilkjennegi at han returnerer alle pengene. Eller kanskje bedre; at han donerer dem til PEN eller Amnesty, som hittil ennå ikke har lykkes å få løslatt den piskede saudiarabiske forfatteren, aktivisten og dissidenten Raif Badawi, som har sittet fengslet siden 2012 for sitt arbeid for ytringsfrihet i hjemlandet, bl.a. som grunnlegger av nettstedet «Free Saudi Liberals».
«Stiftelsen Fritt Ords fremste formål er å verne om og styrke ytringsfriheten og dens vilkår i Norge, særlig ved å stimulere den levende debatt og den uredde bruk av det frie ord. Fritt Ord kan også støtte andre sider ved norsk kultur, i første rekke den del av kulturen som gjør bruk av ordet. I særlige tilfelle kan Fritt Ord bidra til å fremme ytringsfriheten i andre land.»
Jeg vurderer nå å etablere et a/s for prosjektering og montering av ti tusen fuglekasser rundt om i det ganske land, for å utbre svarttrostsang i ytringsfrihetens navn, og regner med full pott fra Fritt Ord.
Snøhetta har ennå ikke gitt opp å få godkjent kunstneren Bjarne Melgaards omdiskuterte prosjekt «A House to Die In» i Munch-skogen på Ekely, i allianse med en av landets mest aggressive og pengestinne eiendomsutviklere; Selvaag Eiendom.